Frank Jensen (S), 1998-02-04:
Dette beslutningsforslag fra Dansk Folkeparti vil pålægge regeringen i denne folketingssamling at fremsætte forslag til ændring af straffeloven med hensyn til bigami.
Forslagsstilleren ønsker således, at der skabes en klar lovhjemmel til at kunne straffe herboende personer for bigami begået i et land, hvor gerningen ikke er strafbar, det vil sige et land, hvor flerkoneri er tilladt.
Jeg har meget svært ved at se det praktiske behov for en sådan regel.
Både jeg selv og indenrigsministeren har i løbet af efteråret haft lejlighed til bl.a. over for en af forslagsstillerne, fru Pia Kjærsgaard, at redegøre nærmere for de strafferetlige, civilretlige og udlændingeretlige regler med hensyn til bigami.
Jeg skal ikke trætte Folketinget med i dag på ny at gennemgå alle disse regler i detaljer, men nøjes med at slå følgende to centrale kendsgerninger fast.
For det første er det strafbart at indgå ægteskab i Danmark, hvis man i forvejen er gift.
Det gælder også, selv om det første ægteskab er indgået i udlandet.
Hvis en person, der i forvejen er gift i udlandet, indgår ægteskab i Danmark, f.eks. for at opnå opholdstilladelse, vil den pågældende således kunne straffes for bigami.
: Indgås ægteskab nr. 2 i et land, der tillader flerkoneri, kan den pågældende muligvis ikke straffes for bigami, hvis vedkommende senere flytter til eller vender tilbage til Danmark.
En herboende udlænding, der lovligt er gift i hjemlandet med flere personer på samme tid, vil imidlertid, såfremt betingelserne i udlændingeloven i øvrigt er opfyldt, kun have retskrav på at blive familiesammenført i Danmark med én af ægtefællerne.
Der vil endvidere kunne blive tale om at omstøde ægteskab nr. 2 efter ægteskabslovens regler, selv om dette ægteskab er indgået i et land, hvor flerkoneri er tilladt.
Det er korrekt, som det er anført i bemærkningerne til forslaget, at mindreårige børn født i bigamiægteskaber under visse omstændigheder har krav på familiesammenføring med herboende udlændinge.
Det samme gælder imidlertid for børn født helt uden for ægteskab.
Familiesammenføring afhænger således ikke af forældrenes ægteskabelige stilling, men fortrinsvis af, om den herboende udlænding har forældremyndigheden over børnene.
Der er således ikke tale om, at man ved en sådan familiesammenføring med børnene anerkender bigamiægteskaber.
Jeg vil i øvrigt i den forbindelse også gerne rette en anden misforståelse.
I bemærkningerne til forslaget står der, at forslagsstillerne har fået en klar opfattelse af, at hverken jeg eller politiet tager kriminalitet i form af bigami særlig alvorligt.
Det er ikke korrekt.
Som det fremgår af det svar, der henvises til i bemærkningerne, nemlig mit svar af 23. oktober 1997 på spørgsmål nr. S 2977 fra sidste samling har de i alt 18 politikredse, der blev hørt i forbindelse med besvarelsen, behandlet adskillige sager om bigami.
I en række af sagerne er der sket domfældelse.
Som jeg også gav udtryk for i svaret på spørgsmålet, har jeg ikke grundlag for at antage, at sager om bigami ikke behandles med den fornødne alvor.
Sammenfattende er det altså regeringens opfattelse, at de gældende regler udgør et fuldt tilstrækkeligt værn mod flerkoneri i Danmark, og at der ikke er behov for en særlig regel i straffeloven om, at princippet om dobbelt strafbarhed skal fraviges på dette område.
På den baggrund kan regeringen ikke støtte beslutningsforslaget.